## Odluka o zamjeni pohabanih i oštećenih novčanica hrvatskih dinara

### NN 35/1992 (19.6.1992.), Odluka o zamjeni pohabanih i oštećenih novčanica hrvatskih dinara

# NARODNA BANKA HRVATSKE

Na temelju članka 41. i članka 67. st. 1. toč. 28. Uredbe o Narodnoj
banci Hrvatske ("Narodne novine", broj 71/91) Savjet Narodne
banke Hrvatske na sjednici od 16. lipnja 1992. godine, donio je

## ODLUKU

### o zamjeni pohabanih i oštećenih novčanica hrvatskih dinara

I.

Narodna banka Hrvatske zamjenjuje pohabane i oštečene novčanice hrvatskih
dinara koje se kao zakonsko sredstvo plaćanja nalaze u optjecaju, na način
utvrđen ovom odlukom.

II.

Pohabane novčanice zamjenjuju se u punom iznosu ako su novčanice podnesene
radi zamjene nedvojbeno pohabane u optjecaju.

Pohabanim novčanicama u smislu ove odluke smatraju se novčanice koje
su zbog upotrebe dotrajale ili koje po svojem izgledu ne odgovaraju više
zahtjevima i potrebama urednog novčanog optjecaja.

III.

Oštećene novčanice u apoenima od 25, 100, 500 i 1.000 hrvatskih dinara
zamjenjuju se uz naplatu nadoknade od 8% od nominalne vrijednosti novčanice
i to:

a) oštećene novčanice čija veličina (dio podnesen radi zamjene u jednom
cijelom komadu) iznosi najmanje 60%, od površine ispravne novčanice;

b) oštećene novčanice koje su poderane na dva ili više dijelova, pa
su lijepljenjem sastavljene u cijele novčanice, a koje bi, da nisu tako
poderane, bile prikladne zadalji optjecaj;

c) novčanice koje su cijele i prikladne za optjecaj, ali su oštećene
pisanjem, crtanjem, polivene crnilom, bojom odnosno masnoćom, nagorjele,
progorjele, nagrižene, natrulile, izblijedile pri pranju odnosno zbog djelovanja
kemikalija ili na drugi način, ako veličina navedenog oštećenja prelazi
40% od površine ispravne novčanice.

IV.

Oštećene novčanice u apoenima od 1, 5 i 10 hrvatskih dinara čije se
oštećenje utvrđuje po točki III a), b) i c), zamjenjuju se u punom iznosu.

V.

Oštećene novčanice svih važećih apoena hrvatskih dinara zamjenjuju se
u punom iznosu, i to:

a) novčanice koje su zbog dugog optjecaja dotrajale, ali su pored toga
i poderane na dva ili više dijelova, pa su njihovi dijelovi lijepljenjem
sastavljeni u cijele novčanice;

b) novčanice koje su zbog dugog optjecaja dotrajale, ali su pored toga
oštećene na jedan od načina navedenih u točki III. pod c) ove odluke;

c) novčanice koje su po svojem izgledu prikladne za optjecaj, ali ako
oštećenje, nastalo na jedan od navedenih načina u točki 111. pod c) ove
odluke ne prelazi 40% od površine ispravne novčanice;

d) novčanice kojima nedostaje dio površine najviše do 6% ispravne novčanice
(dopušteno oštećenje), s tim što to oštećenje može biti na jednom ili više
mjesta novčanica, ali ukupno najviše 6%;

e) novčanice koje su zacijepljene, i to bez obzira na duljinu zacjepljenja.

VI.

Ne zamjenjuju se novčanice svih važećih apoena hrvatskih dinara koje
su oštećene na jedan od ovih načina:

a) ako veličina novčanice (dio podnesen radi zamjene u jednom cijelom
komadu) iznosi manje od 60% veličine ispravne novčanice;

b) ako novčanici nedostaju dva dijela okruglog oblika čiji promjeri
iznose po 20 milimetara i čija udaljenost pravocrtno vodoravno lijevo i
desno od središta novčanice iznosi po 25 milimetara, odnosno čija međusobna
udaljenost iznosi 50 milimetara, bez obzira na veličinu ostalih dijelova
koji nedostaju na novčanici.

VII.

Ako se podnese radi zamjene novčanice sastavljene od dijelova više novčanica
istog ili različitog apoena odnosno izdanja, pri procjeni oštećenja dijelovi
raznih novčanica se odvajaju i svaki dio posebno preocjenjuje da li udovoljava
uvjetima za zamjenu po točki III. pod a) ove odluke.

VIII.

Stupanj oštećenja novčanica utvrđuje se upotrebom mjera od prozirnog
materijala, izrađenih za svaki apoen i izdanje novčanica posebno, s tim
što je svaka mjera podijeljena na 100 jednakih pravokutnika, pri čemu jedan
pravokutnik odgovara jednom postotku (1%) veličine cijele novčanice.

Pri utvrđivanju stupnja oštećenja novčanica s pomoću mjera iz stava
1. ove točke, u obzir se uzimaju samo potpuno pokriveni pravokutnici.

IX.

Zamjena makulatura novčanica koji se kao zakonsko sredstvo plaćanja
nalaze u optjecaju, obavlja se u punom iznosu.

Makulaturama novčanica u smislu ove odluke, smatraju se primjerci novčanica
koji su izrađeni sa stanovitom greškom i kao takvi omaškom pušteni u optjecaj.

X.

Pohabane novčanice iz točke II. ove odluke, oštećene novčanice iz točke
V. ove odluke i makulature novčanica iz točke IX. ove odluke, koje su uslijed
povlaćenja iz optjecaja prestale biti zakonsko sredstvo plaćanja, zamjenjuju
se do roka koji bude utvrđen odlukom Narodne banke Hrvatske.

XI.

Oštećene novčanice iz toč. III. i VII. ove odluke koje su uslijed povlaćenja
iz optjecaja prestele biti zakonsko sredstvo plačanja, zamjenjuju se do
roka koji bude utvrđen odlukom Narodne banke Hrvatske.

XII.

Uputstvo za provođenje ove odluke daje Narodna banka Hrvatske.

XIII.

Na dan stupanja na snagu ove odluke prestaje važiti Odluka o zamjeni
pohabanih i oštećenih novčanica i oštećenog kovanog novca ("Službeni
list SFRJ", br. 38/78).

XIV.

Ova odluka stupa na snagu slijedećeg dana od dana objave u "Narodnim
novinama".

O. br. 34/92.

Zagreb, 16. lipnja 1992.

Predsjednik Savjeta Narodne banke Hrvatske

Guverner Narodne banke Hrvatske

**mr. Pero Jurković, v. r.**

Odluka, NN 35/1992-935
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)